L. Žitňanská, poslankyňa: (2008-04-10):
Ako bolo už niekoľkokrát medializované, v Žiline sa realizuje stavba AUPARK SHOPPING CENTER spoločnosťou AUPARK HOLDING, akciová spoločnosť. Stavebné povolenie na výstavbu však bolo vydané spoločnosti AUPARK Žilina, spoločnosť s ručením obmedzeným, ktorá sa stala na základe uvedeného stavebného povolenia oprávneným stavebníkom. Po tom, čo orgán štátneho stavebného dohľadu zistil, že stavbu uskutočňuje niekto iný ako stavebník podľa stavebného povolenia, orgán štátneho stavebného dohľadu pri stavebnom úrade mesta Žilina vyzval spoločnosť AUPARK HOLDING, akciová spoločnosť, aby uviedol právny dôvod, na základe ktorého je oprávneným stavebníkom. Keďže táto spoločnosť žiaden relevantný právny dôvod nepreukázala, mesto Žilina ako príslušný stavebný úrad vydalo rozhodnutie o zastavení prác. Spoločnosť AUPARK HOLDING, a. s., podala proti rozhodnutiu o zastavení prác odvolanie, ktoré bolo mestu Žilina doručené 14. marca 2008. Uvedené rozhodnutie bolo zrušené rozhodnutím Krajského stavebného úradu v Žiline 4. apríla 2008. Krajský stavebný úrad rozhodol bez predloženia spisu mestom Žilina bez pripravovaného stanoviska mesta k odvolaniu. Ako vyplýva aj zo záznamu kontroly urobenej 3. apríla 2008, pritom krajský stavebný úrad bol oboznámený s tým, že spis bude predložený v zákonom stanovenej 30-dňovej lehote a že bude doložené aj stanovisko mesta. Z uvedeného jednoznačne vyplýva, že Krajský stavebný úrad v Žiline mal vedomosť o pripravovanom stanovisku mesta Žilina, napriek tomu rozhodol pred uplynutím zákonnej 30-dňovej lehoty na predloženie spisu a zrušil rozhodnutie mesta Žilina o zastavení prác bez toho, aby malo možnosť mesto Žilina sa k tejto veci vyjadriť, čím došlo k porušeniu zásad odvolacieho konania. Mesto Žilina sa na vaše ministerstvo obrátilo s podnetom a stanoviskom ohľadom hrubého rozporu s územným plánom k výstavbe AUPARK ŽILINA – SHOPPING CENTER ohľadom súladu stavby s územným plánom. Mesto Žilina týmto podnetom na mimoodvolacie konanie vaše ministerstvo vyzvalo na potrebu zaoberať sa vecou dôkladne, pretože s ohľadom na uvedené skutočnosti došlo k vydaniu nezákonných rozhodnutí a včasnou nápravou je možné zabrániť škodám v súvislosti so skutočnosťou, že boli vydané nezákonné rozhodnutia a stavba sa realizuje. V tejto súvislosti sa vás, pán minister, pýtam, aký je postup ministerstva výstavby a regionálneho rozvoja vo veci podaného podnetu mesta Žilina pod ich spisovou značkou 49/2008/Kž z 10. marca 2008, v ktorom mesto Žilina ako príslušný stavebný úrad poukazovalo na závažné porušenie princípov zákonnosti a materiálnej pravdy pri vydaní územného rozhodnutia k výstavbe AUPARK SHOPPING CENTER v Žiline a predložilo stanovisko k rozporu výstavby s územným plánom mesta, spisová značka 8185/08 zo dňa 28. februára 2008. Po druhé. Aký je postup ministerstva výstavby a regionálneho rozvoja ohľadom medializovaného postupu a rozhodnutia Krajského stavebného úradu v Žiline v súvislosti so zrušením rozhodnutia o zastavení prác výstavby AUPARK SHOPPING CENTER v Žiline. Ako vyplýva zo stanoviska mesta Žilina pod ich spisovou značkou 86/2008 Kž zo dňa 7. apríla 2008, ako aj priebehu celého odvolacieho konania boli porušené princípy nepredpojatosti zákonného procesu a zákonného rozhodnutia v súlade s platným právom. Konkrétne ide o rozhodnutie Krajského stavebného úradu v Žiline č. 2008/00531/dub zo 4. apríla 2008. A po tretie. Ako sa Ministerstvo výstavby a regionálneho rozvoja Slovenskej republiky vysporiada s mnohokrát medializovanou námietkou predpojatosti prednostu Krajského stavebného úradu v Žiline ohľadom rozhodnutí týkajúcich sa výstavby AUPARK  SHOPPING CENTER v Žiline. Ako vyplýva z nižšie uvedených skutočností je dôvod pochybovať o nepredpojatosti prednostu, čo zakladá dôvod pre vylúčenie jeho osoby z rozhodovania, napriek tomu je odvolacie rozhodnutie krajského stavebného úradu touto osobou signované. Rozhodnutie Krajského stavebného úradu v Žiline č. 2008/00531/dub zo 4. 4. 2008. Aby to bolo zrozumiteľné, na rozhodovaní na prvom stupni aj druhom stupni sa podieľa tá istá osoba. Odvolacie konanie v takomto prípade stráca zmysel. Ďakujem pekne. Očakávam odpovede. Ďakujem.